A Tanács 2331/96/EK rendelete

(1996. december 2.)

az Európai Közösségben tagsággal nem rendelkező országokból érkező dömpingelt behozatallal szembeni védelemről szóló 384/96/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel a 384/96/EK rendelettel [3] a Tanács közös szabályokat fogadott el az Európai Közösségben tagsággal nem rendelkező országokból érkező dömpingelt behozatallal szembeni védelemről;

mivel a 384/96/EK rendelet 2. cikkének (10) bekezdése korlátozott számú kiigazítást határoz meg a rendes értékre és az exportárakra, mielőtt ezeket összehasonlítják annak megállapítása érdekében, hogy fennáll-e dömping; mivel elképzelhető, hogy az említett rendeletben felsoroltakon kívüli eladási költségekben mutatkozó eltérések bizonyos körülmények között befolyásolhatják az árak összehasonlíthatóságát, ezért helyénvaló kiküszöbölni e rendelkezés kizárólagos jellegét a kiigazítások vonatkozásában;

mivel az is helyénvaló, hogy tisztázzák a kereskedelmi szintek eltéréseinek kiigazítására vonatkozó követelményeket, ha az érintett piacokon a kereskedelem két szintjére nézve hiányoznak az információk az árhatásokról, valamint hogy kiigazítást írjanak elő az exportáló ország hazai piacán a kereskedelem különböző szintjei közötti költségelosztás kedvező beállítása érdekében,

ELFOGADTA EZT A RENDELETET:

1. cikk

A 384/96/EK rendelet 2. cikkének (10) bekezdése a következőképpen módosul:

1. A d) pont helyébe a következő szöveg lép:

"d) A kereskedelem szintje

i. Biztosítani kell a kereskedelmi szintek esetleges eltéréseinek kiigazítását, ideértve minden olyan eltérést, amely az eredetiberendezés-gyártói (OEM) eladásokban keletkezhet, ha mindkét piac terjesztési lánca vonatkozásában bizonyítást nyer, hogy az exportár – beleértve a számtanilag képzett exportárat is – a rendes értéktől eltérő kereskedelmi szinten van, és hogy ez az eltérés az árak összehasonlíthatóságát befolyásolta, amit az exportáló ország hazai piacának különböző kereskedelmi szintjein az eladó szerepének és árainak tartós és határozott különbségei igazolnak. A kiigazítás mértékének az eltérés piaci értékén kell alapulnia.

ii. Az i. alpontban nem említett körülmények között azonban külön kiigazítás végezhető, ha a kereskedelem szintjében mutatkozó meglévő eltérés nem határozható meg az exportáló országok hazai piacán a megfelelő szintek hiánya miatt, vagy ha bizonyos funkciókról egyértelműen kimutatható, hogy az összehasonlítás során alkalmazandó kereskedelmi szinttől eltérő kereskedelmi szintekre vonatkoznak."

2. A bekezdés a következő ponttal egészül ki:

"k) Egyéb tényezők

Kiigazítást lehet végezni az a)–j) pontban nem említett egyéb tényezőkben mutatkozó eltérések esetében is, ha bizonyítást nyer, hogy azok befolyásolják az e bekezdés alapján előírt ár-összehasonlíthatóságot, különös tekintettel arra, hogy a fogyasztók a hazai piacon tartósan más árat fizetnek az e tényezőkben mutatkozó eltérések miatt."

2. cikk

Ezt a rendeletet az Európai Közösségek Hivatalos Lapjában való kihirdetése után kezdeményezett eljárásokra kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. december 2-án.

a Tanács részéről

az elnök

R. Quinn

[1] HL C 159., 1996.6.4., 6. o.

[2] HL C 198., 1996.7.8., 25. o.

[3] HL L 56., 1996.3.6., 1. o.

--------------------------------------------------